type: legislation

text:
 |
 52015PC0121
 Priekšlikums EIROPAS PARLAMENTA UN PADOMES REGULA, ar ko groza Eiropas Parlamenta un Padomes Regulu (ES) Nr. 1236/2010 par kontroles un noteikumu izpildes shēmu, kura piemērojama apgabalā, uz ko attiecas Konvencija par turpmāko daudzpusējo sadarbību Ziemeļaustrumu Atlantijas zvejniecībā /* COM/2015/0121 final - 2015/0063 (COD) */
 PASKAIDROJUMA RAKSTS
 1. PRIEKŠLIKUMA
 KONTEKSTS
 • Priekšlikuma pamatojums un
 mērķi
 Šā priekšlikuma mērķis ir
 grozīt ES noteikumus, ar kuriem transponē Ziemeļaustrumu
 Atlantijas zvejniecības komisijas (NEAFC) pieņemto kontroles
 un noteikumu izpildes shēmu.
 • Vispārīgais konteksts
 Konvencija par turpmāko daudzpusējo
 sadarbību Ziemeļaustrumu Atlantijas zvejniecībā, kurā
 Eiropas Savienība ir līgumslēdzēja puse, ir pieņemta
 ar mērķi panākt Ziemeļaustrumu Atlantijas apgabala zvejas
 resursu ilgtermiņa saglabāšanu un optimālu izmantošanu,
 tādā veidā nodrošinot ilgtspējīgus ieguvumus vides un
 sociālajā jomā.
 Lai nodrošinātu minētās
 konvencijas un Ziemeļaustrumu Atlantijas zvejniecības komisijas (NEAFC)
 pieņemto ieteikumu piemērošanu, var pieņemt pasākumus, kas
 saistīti ar kontroli un noteikumu izpildi attiecīgajās
 zvejniecībās. Šādi pasākumi ir iekļauti kontroles un
 noteikumu izpildes shēmā, kuru piemēro visiem kuģiem, ko
 izmanto vai paredzēts izmantot zvejas darbībām, kuras veic
 saistībā ar zvejas resursiem konvencijas apgabalā.
 NEAFC
 pieņemto kontroles un noteikumu izpildes shēmu Savienības
 tiesību aktos transponē ar Regulu (ES) Nr. 1236/2010.
 Tajā izklāstīti daži konkrēti kontroles pasākumi, lai
 uzraudzītu zvejas darbības teritorijā, uz kuru attiecas
 Konvencija par turpmāko daudzpusējo sadarbību
 Ziemeļaustrumu Atlantijas zvejniecībā, un tā papildina
 kontroles pasākumus, kas noteikti Padomes 2009. gada
 20. novembra Regulā (EK) Nr. 1224/2009, ar ko izveido Kopienas
 kontroles sistēmu, lai nodrošinātu atbilstību kopējās
 zivsaimniecības politikas noteikumiem[1],
 un Padomes 2008. gada 29. septembra Regulā (EK)
 Nr. 1005/2008, ar ko izveido Kopienas sistēmu, lai aizkavētu,
 novērstu un izskaustu nelegālu, nereģistrētu un
 neregulētu zveju[2].
 Gadskārtējās
 sanāksmēs 2012. un 2013. gadā NEAFC
 pieņēma ieteikumus, ar kuriem groza kontroles un noteikumu izpildes
 shēmu. Galvenās izmaiņas ievieš ar Ieteikumu 9/2014, un
 tās paredz minētās shēmas salāgošanu ar FAO
 Nolīgumu par ostas valsts pasākumiem, lai aizkavētu,
 novērstu un izskaustu NNN zveju; ES šo nolīgumu ir
 apstiprinājusi 2011. gadā. Līgumslēdzējas puses
 ir vienojušās, ka ieteikums stāsies spēkā 2015. gada
 1. jūlijā. Pārējās izmaiņas tiek izdarītas ar
 Ieteikumu 15/2013, un tās paredz, ka kuģiem, kuri
 saņēmējkuģa statusā ir iesaistīti citā
 kuģī pārkraušanas darbībās, kas notiek
 pārvaldības apgabalā, ir pienākums paziņot izkraušanas
 ostu neatkarīgi no tā, vai iecerētā izkraušanas osta
 atrodas vai neatrodas konvencijas apgabalā. Gadskārtējā
 sanāksmē 2014. gada novembrī NEAFC pieņēma
 Ieteikumu 12/2015, ar ko Ieteikumu 9/2014 groza attiecībā uz
 paziņošanas procedūrām, kas saistītas ar ārvalstu
 zvejas kuģiem piemērojamo ostas valsts kontroli; grozījumu
 mērķis ir pielāgot minētās procedūras
 pārejai no papīra sistēmas uz mūsdienīgu
 tīmekļa IKT lietotni, kuras turētājs būs NEAFC
 sekretārs.
 Ieteikums 15/2013 stājās
 spēkā 2013. gadā, un Ieteikums 9/2014, kurā
 grozījumi izdarīti ar Ieteikumu 12/2015, stāsies
 spēkā 2015. gada 1. jūlijā. Abi ieteikumi ir
 saistoši NEAFC konvencijas līgumslēdzējām pusēm.
 Tātad ES kā līgumslēdzējai pusei tie ir
 jāpiemēro.
 ES pilnībā atbalstīja šo
 ieteikumu pieņemšanu NEAFC. Attiecīgi ES interesēs ir
 panākt, lai ar šo ierosināto regulu tos iestrādātu
 Savienības tiesību aktos.
 • Spēkā esošie noteikumi
 priekšlikuma jomā
 NEAFC
 pieņemtā kontroles un noteikumu izpildes shēma Savienības
 tiesību aktos ir transponēta ar Eiropas Parlamenta un Padomes
 Regulu (ES) Nr. 1236/2010 par kontroles un noteikumu izpildes
 shēmu, kura piemērojama apgabalā, uz ko attiecas Konvencija par
 turpmāko daudzpusējo sadarbību Ziemeļaustrumu Atlantijas
 zvejniecībā. Minētā regula būtu jāgroza, lai
 Savienības tiesību aktos iekļautu shēmas grozījumus,
 kuri Savienībai drīzumā kļūs obligāti.
 Regulas (ES) Nr. 1236/2010
 īstenošanas pasākumus pieņēma ar Komisijas 2012. gada
 23. maija Īstenošanas regulu (ES) Nr. 433/2012, ar ko
 paredz sīki izstrādātus noteikumus par to, kā
 piemērojama Eiropas Parlamenta un Padomes Regula (ES) Nr. 1236/2010
 par kontroles un noteikumu izpildes shēmu, kura piemērojama
 apgabalā, uz ko attiecas Konvencija par turpmāko daudzpusējo
 sadarbību Ziemeļaustrumu Atlantijas zvejniecībā.
 Kopš 2010. gada 1. janvāra
 piemēro Padomes Regulu (EK) Nr. 1005/2008, ar ko izveido
 Kopienas sistēmu, lai aizkavētu, novērstu un izskaustu
 nelegālu, nereģistrētu un neregulētu zveju (“NNN zvejas
 regula”).
 • Atbilstība pārējiem ES
 mērķiem un politikas virzieniem
 Šajā priekšlikumā ir ievērots
 zvejas resursu ilgtspējīgas izmantošanas vispārējais
 modelis atbilstīgi kopējās zivsaimniecības politikas
 mērķiem, un tas ir ieguldījums ilgtspējīgā
 attīstībā.
 2. APSPRIEŠANĀS AR
 IEINTERESĒTAJĀM PERSONĀM UN IETEKMES NOVĒRTĒJUMS
 • Apspriešanās ar
 ieinteresētajām personām
 Apspriešanās metodes, galvenās
 mērķnozares un vispārīgs respondentu raksturojums
 Neattiecas.
 Atbilžu kopsavilkums un tas, kā
 tās ņemtas vērā
 Neattiecas.
 • Ekspertu atzinumu pieprasīšana un
 izmantošana
 Neatkarīgu ekspertu atzinums nebija
 vajadzīgs.
 • Ietekmes novērtējums
 Neattiecas.
 3. PRIEKŠLIKUMA JURIDISKIE
 ASPEKTI
 • Ierosināto pasākumu
 kopsavilkums
 NEAFC pieņemtās
 kontroles un noteikumu izpildes shēmas grozījumu transponēšana
 Savienības tiesību aktos.
 • Juridiskais pamats
 Līguma par Eiropas Savienības
 darbību 43. panta 2. punkts.
 • Subsidiaritātes princips
 Priekšlikums ir Eiropas Savienības
 ekskluzīvā kompetencē. Tāpēc subsidiaritātes
 principu nepiemēro.
 • Proporcionalitātes princips
 Ar šo priekšlikumu Savienības
 tiesību aktos iekļauj iepriekš minētās shēmas
 grozījumus, kas pieņemti ar NEAFC Ieteikumu 15/2013 un
 Ieteikumu 9/2014 (grozīts ar Ieteikumu 12/2015). Šie ieteikumi
 ir saistoši NEAFC līgumslēdzējām pusēm un
 tādējādi arī ES. Tāpēc nerodas šaubas par
 proporcionalitātes principu.
 • Juridisko instrumentu izvēle
 Ierosinātais juridiskais instruments:
 Eiropas Parlamenta un Padomes regula.
 Citi instrumenti nebūtu piemēroti
 šāda iemesla dēļ: reģionālo zvejniecības
 pārvaldības organizāciju pieņemtos ieteikumus
 transponē ar Eiropas Parlamenta un Padomes regulām, izņemot tad,
 ja transponēšanas pilnvaras ir deleģētas Komisijai, bet šo
 ieteikumu gadījumā tas tā nav.
 4. IETEKME UZ BUDŽETU
 Priekšlikums neietekmē Savienības
 budžetu.
 2015/0063 (COD)
 Priekšlikums
 EIROPAS PARLAMENTA UN PADOMES REGULA,
 ar ko groza Eiropas Parlamenta un Padomes
 Regulu (ES) Nr. 1236/2010 par kontroles un noteikumu izpildes
 shēmu, kura piemērojama apgabalā, uz ko attiecas Konvencija par
 turpmāko daudzpusējo sadarbību Ziemeļaustrumu Atlantijas
 zvejniecībā
 EIROPAS PARLAMENTS UN EIROPAS
 SAVIENĪBAS PADOME,
 ņemot vērā Līgumu par
 Eiropas Savienības darbību un jo īpaši tā 43. panta
 2. punktu,
 ņemot vērā Eiropas Komisijas
 priekšlikumu,
 pēc leģislatīvā akta
 projekta nosūtīšanas valstu parlamentiem,
 ņemot vērā Eiropas Ekonomikas
 un sociālo lietu komitejas atzinumu[3],
 saskaņā ar parasto likumdošanas
 procedūru,
 tā kā:
 (1) Ar Regulu (ES)
 Nr. 1236/2010 Savienības tiesību aktos ir iekļauti tās
 kontroles un noteikumu izpildes shēmas (“shēma”) noteikumi, kas
 izveidota ar ieteikumu, kuru Ziemeļaustrumu Atlantijas zvejniecības
 komisija (NEAFC) pieņēma gadskārtējā
 sanāksmē 2006. gada 15. novembrī, un kas pēc tam
 ir vairākkārt grozīta ar ieteikumiem, kurus pieņēma
 gadskārtējās sanāksmēs 2007., 2008. un 2009. gada
 novembrī.
 (2) Gadskārtējā
 sanāksmē 2012. gada novembrī NEAFC pieņēma
 Ieteikumu 15:2013, ar kuru groza shēmas 13. pantu par
 pārkrāvumu citā kuģī un izkraušanas ostas
 paziņošanu. Nākamajā gadskārtējā
 sanāksmē 2013. gada novembrī NEAFC pieņēma
 Ieteikumu 9:2014, ar kuru groza shēmas 1., 20.–25. un 28. pantu un
 tādējādi maina attiecīgi definīcijas, virkni
 noteikumu, kas attiecas uz ārvalstu zvejas kuģiem piemērojamo ostas
 valsts kontroli, un pienākumu neizpildes procedūras.
 Gadskārtējā sanāksmē 2014. gada novembrī NEAFC
 pieņēma Ieteikumu 12:2015, ar kuru Ieteikumu 9:2014 groza
 attiecībā uz shēmas 22. un 23. pantu par ārvalstu
 zvejas kuģiem piemērojamo ostas valsts kontroli.
 (3) Saskaņā ar 12. un
 15. pantu Konvencijā par turpmāko daudzpusējo
 sadarbību Ziemeļaustrumu Atlantijas zvejniecībā, kas
 apstiprināta ar Padomes Lēmumu 81/608/EEK, Ieteikums 15:2013
 stājās spēkā 2013. gada 8. februārī.
 (4) Atbilstīgi konvencijas
 noteikumiem Ieteikums 9/2014, kurā grozījumi izdarīti ar
 Ieteikumu 12/2015, stāsies spēkā 2015. gada
 1. jūlijā.
 (5) Minētie ieteikumi ir
 jātransponē Savienības tiesību aktos. Tādēļ
 būtu attiecīgi jāgroza Regula (ES) Nr. 1236/2010,
 IR PIEŅĒMUŠI ŠO REGULU.
 1. pants
 Regulu (ES) Nr. 1236/2010 groza
 šādi:
 (1)
 regulas 3. pantu groza šādi:
 (a)
 panta 6. punktu aizstāj ar šādu:
 “6) “zvejas darbības” ir zveja, arī
 kopīgas zvejas darbības, zivju apstrādes darbības, zvejas
 resursu vai to produktu pārkraušana citā kuģī vai
 izkraušana un visas citas komerciālas darbības, ko veic, gatavojoties
 zvejai vai saistībā ar zveju, inter alia, iepakošana,
 transportēšana, degvielas uzpildīšana vai kuģa krājumu
 papildināšana;”
 (b)
 panta 10. punktu aizstāj ar šādu:
 “10) “kuģis, kas nav līgumslēdzējas
 puses kuģis” ir ikviens kuģis, kurš iesaistījies zvejas
 darbībās un kura karoga valsts nav līgumslēdzēja puse;
 pie šādiem kuģiem pieder arī kuģi, kurus ir pamatots
 iemesls uzskatīt par kuģiem bez valstspiederības;”
 (c)
 panta 13. punktu aizstāj ar šādu:
 “13) “osta” ir ikviena vieta, kas atrodas
 krastā un ko izmanto izkraušanai vai pakalpojumu sniegšanai vai
 apgādei, kas saistītas ar zvejas darbībām, vai vieta, kas
 atrodas krastā vai tuvu krastam un ko līgumslēdzēja puse
 apstiprinājusi zvejas resursu pārkraušanai citā
 kuģī.”;
 (2)
 regulas 9. panta 1. punkta
 d) apakšpunkta pēdējo teikumu aizstāj ar šādu:
 “Neskarot IV nodaļu,
 saņēmējkuģis vismaz 24 stundas pirms katras
 izkraušanas reizes paziņo kopējo nozveju, kas atrodas uz kuģa,
 kopējo daudzumu, ko paredzēts izkraut, ostas nosaukumu un paredzamo
 izkraušanas dienu un laiku neatkarīgi no tā, vai izkraušanu
 plānots veikt konvencijas apgabalā esošā ostā vai
 ārpus konvencijas apgabala esošā ostā.”;
 (3)
 regulas IV nodaļas nosaukumu aizstāj
 ar šādu:
 “OSTAS VALSTS VEIKTA KONTROLE ATTIECĪBĀ
 UZ ZIVĪM, KO NOZVEJOJUŠI KUĢI, KURI PELD AR CITAS
 LĪGUMSLĒDZĒJAS PUSES KAROGU”;
 (4)
 regulas 22. pantu aizstāj ar šādu:
 “22. pants
 Darbības joma
 Neskarot
 Regulu (EK) Nr. 1224/2009 un Padomes Regulu (EK)
 Nr. 1005/2008(*), šajā nodaļā izklāstītos
 noteikumus piemēro, ja dalībvalstu ostas izmanto tādi zvejas
 kuģi, uz kuriem ir zvejas resursi, kurus konvencijas apgabalā
 nozvejojuši ar citas līgumslēdzējas puses karogu peldoši zvejas
 kuģi un kuri līdz tam nav tikuši ostā izkrauti vai ostā
 pārkrauti citā kuģī.”;
 (*) Padomes 2008. gada 29. septembra
 Regula (EK) Nr. 1005/2008, ar ko izveido Kopienas sistēmu, lai
 aizkavētu, novērstu un izskaustu nelegālu,
 nereģistrētu un neregulētu zveju (OV L 286, 29.10.2008.,
 1. lpp.).
 (5)
 regulas 23. pantu aizstāj ar šādu:
 “23. pants
 Apstiprinātās ostas
 Dalībvalstis apstiprina un paziņo
 Komisijai ostas, kurās atļauts veikt tādu zvejas resursu
 izkraušanu vai pārkraušanu citā kuģī, kurus konvencijas
 apgabalā nozvejojuši ar citas līgumslēdzējas puses karogu
 peldoši zvejas kuģi, vai kurās atļauts sniegt ostas pakalpojumus
 šādiem kuģiem. Komisija paziņo NEAFC sekretāram
 šīs ostas un visas izmaiņas apstiprināto ostu sarakstā
 vismaz piecpadsmit dienas pirms minēto izmaiņu stāšanās
 spēkā.
 Izkraut un pārkraut citā kuģī
 zivis, ko konvencijas apgabalā nozvejojuši ar citas
 līgumslēdzējas puses karogu peldoši zvejas kuģi, kā
 arī sniegt šādiem kuģiem ostas pakalpojumus ir atļauts
 tikai apstiprinātās ostās.”;
 (6)
 regulas 24. pantu groza šādi:
 (a)
 panta 1. punktu aizstāj ar šādu:
 “1. Saskaņā ar Regulas (EK)
 Nr. 1005/2008 6. pantu tāda zvejas kuģa kapteinis, uz kura
 ir šīs regulas 22. pantā minētās zivis un kurš
 plāno ieiet ostā, ne vēlāk kā trīs darbdienas
 pirms paredzamā ierašanās laika personīgi vai ar
 pārstāvja starpniecību izdara paziņojumu tās
 dalībvalsts kompetentajām iestādēm, kuras ostu viņš
 vēlas izmantot.
 Tomēr dalībvalsts var noteikt citu
 paziņošanas termiņu, jo īpaši ņemot vērā
 nozvejoto zivju apstrādes veidu vai attālumu starp zvejas vietām
 un attiecīgajām ostām. Šādā gadījumā
 dalībvalsts tūlīt informē Komisiju vai tās
 izraudzītu iestādi un NEAFC sekretāru.”;
 (b)
 panta 2. punkta pirmo daļu aizstāj
 ar šādu:
 “Sūtītājs var anulēt
 1. punktā minēto iepriekšējo paziņojumu, par to ne
 vēlāk kā 24 stundas pirms paredzamā minētajā
 ostā ierašanās laika paziņojot tās ostas kompetentajām
 iestādēm, kuru kapteinis ir vēlējies izmantot.”;
 (7)
 regulas 25. pantu groza šādi:
 (a)
 panta nosaukumu aizstāj ar šādu:
 “25. pants
 Atļauja izkraut vai pārkraut
 citā kuģī un citādā veidā izmantot ostu”;
 (b)
 panta 1. punkta ievadteikumu aizstāj ar
 šādu:
 “1. Par atbildi uz paziņojumu, kas
 nosūtīts saskaņā ar 24. pantu, tā zvejas
 kuģa karoga valsts, kurš plāno izkraušanu vai pārkraušanu
 citā kuģī, vai – ja zvejas kuģis ir iesaistījies
 pārkraušanas darbībās citā kuģī ārpus
 Savienības ūdeņiem – pārkrāvējkuģu karoga
 valsts vai valstis, pabeigdamas 24. pantā minētā
 iepriekšējā paziņojuma procedūru, apstiprina, ka:”;
 (c)
 panta 2. punktu aizstāj ar šādu:
 “2. Izkraušanas vai citā kuģī
 pārkraušanas darbības var sākt tikai pēc tam, kad ostas dalībvalsts
 kompetentās iestādes, pienācīgi pabeidzot
 24. pantā minētā iepriekšējā paziņojuma
 procedūru, ir devušas attiecīgu atļauju. Šādu atļauju
 dod tikai tad, ja no karoga valsts ir saņemts 1. punktā
 minētais apstiprinājums.”;
 (d)
 iekļauj šādu 3.a punktu:
 “3.a Ja ostas dalībvalsts ir ieguvusi
 nepārprotamus pierādījumus par to, ka uz kuģa
 paturētā nozveja ir gūta, pārkāpjot prasības,
 kuras līgumslēdzēja puse piemēro attiecībā uz
 tās jurisdikcijā esošajiem apgabaliem, izkraušanu, pārkraušanu
 citā kuģī un citādu ostas izmantošanu neatļauj.”;
 (e)
 panta 4. punktu aizstāj ar šādu:
 “4. Savu lēmumu atļaut vai neatļaut
 izkraušanu, pārkraušanu citā kuģī vai citādu ostas
 izmantošanu ostas dalībvalsts kompetentās iestādes,
 attiecīgi pabeidzot 24. pantā minētā
 iepriekšējā paziņojuma procedūru, tūlīt
 paziņo kuģa kapteinim vai viņa pārstāvim un kuģa
 karoga valstij un informē par to NEAFC sekretāru.”;
 (8)
 regulas 26. pantu groza šādi:
 (a)
 panta 1. punktu aizstāj ar šādu:
 “1. Ikviena dalībvalsts, pamatodamās uz
 riska novērtējumu, kurā tiek ņemtas vērā
 II pielikumā izklāstītās vispārīgās
 vadlīnijas, katrā pārskata gadā savās ostās
 inspicē vismaz 5 % svaigu zivju izkrāvumu vai pārkrāvumu
 citā kuģī un vismaz 7,5 % saldētu zivju izkrāvumu
 vai pārkrāvumu citā kuģī.”;
 (b)
 iekļauj šādu 1.a punktu:
 “1.a Inspekcijas notiek taisnīgā,
 pārredzamā un nediskriminējošā veidā, un tās nav
 traucējošas kuģa darbībām.”;
 (c)
 panta 2. punktu aizstāj ar šādu:
 “2. Lai novērtētu atbilstību
 attiecīgajiem saglabāšanas un pārvaldības pasākumiem,
 inspektori pārbauda visas attiecīgās kuģa telpas.
 Inspekcijas notiek saskaņā ar III pielikumā
 paredzētajām procedūrām.”;
 (d)
 iekļauj šādu 2.a punktu:
 “2.a Ikviena dalībvalsts dara visu
 iespējamo, lai atvieglotu saziņu ar kuģa kapteini vai
 vecākajiem kuģa apkalpes locekļiem, tostarp, ja iespējams
 un nepieciešams, nodrošina inspektoram tulka pakalpojumus.”;
 (e)
 iekļauj šādu 3.a punktu:
 “3.a Valstu inspektori netraucē kapteinim
 sazināties ar karoga valsts iestādēm.”;
 (f)
 panta 4. punktu aizstāj ar šādu:
 “4. Ostas dalībvalsts var uzaicināt citu
 līgumslēdzēju pušu inspektorus pavadīt tās inspektorus
 un vērot inspekcijas norisi.”;
 (9)
 regulas 29. panta 2. punktu papildina ar
 šādu teikumu:
 “Inspicējošā dalībvalsts
 vajadzības gadījumā šādas inspekcijas konstatējumus
 dara zināmus arī līgumslēdzējai pusei, kuras ūdeņos
 pārkāpums noticis, un valstij, kuras valstspiederīgais ir
 kuģa kapteinis.”;
 (10)
 pielikuma nosaukumu aizstāj ar šādu:
 “I PIELIKUMS
 REGULĒTIE
 RESURSI”;
 (11)
 pievieno jaunu II pielikumu, kā
 norādīts šīs regulas 1. pielikumā;
 (12)
 pievieno jaunu III pielikumu, kā norādīts
 šīs regulas 2. pielikumā.
 2. pants
 Šī regula stājas spēkā
 trešajā dienā pēc tās publicēšanas Eiropas
 Savienības Oficiālajā Vēstnesī.
 Tomēr 1. panta 1., 4., 5., 6., 7.,
 8., 9., 10., 11. un 12. punktu piemēro no 2015. gada
 1. jūlija.
 Šī regula uzliek saistības
 kopumā un ir tieši piemērojama visās dalībvalstīs.
 Briselē,
 Eiropas Parlamenta vārdā — Padomes
 vārdā —
 priekšsēdētājs priekšsēdētājs
 [1] OV L 343, 22.12.2009., 1. lpp.
 [2] OV L 286, 29.10.2008., 1. lpp.
 [3] OV C , , p. .
 PIELIKUMS
 priekšlikumam
 EIROPAS PARLAMENTA UN PADOMES REGULA,
 ar ko groza Eiropas Parlamenta un Padomes Regulu (ES) Nr. 1236/2010
 par kontroles un noteikumu izpildes shēmu, kura piemērojama
 apgabalā, uz ko attiecas Konvencija par turpmāko daudzpusējo sadarbību
 Ziemeļaustrumu Atlantijas zvejniecībā
 1. PIELIKUMS
 Regulā (ES) Nr. 1236/2010 pievieno šādu II pielikumu:
 “II PIELIKUMS
 Vispārīgas
 vadlīnijas riska pārvaldībā attiecībā uz ostas
 dalībvalsts veikto kontroli
 Riska pārvaldība ir
 sistemātiska risku identifikācija un visu to pasākumu izpilde,
 kas vajadzīgi, lai ierobežotu tādu risku iestāšanos. Tā
 ietver tādas darbības kā datu un informācijas vākšana,
 risku analīze un novērtēšana, rīcības sagatavošana un
 īstenošana un procesa un tā rezultātu regulāra
 uzraudzība un pārskatīšana.
 Pamatojoties uz riska novērtējumu,
 ikviena ostas dalībvalsts formulē savu riska pārvaldības
 stratēģiju, lai šādi veicinātu atbilstību šīs
 regulas prasībām. Šādai stratēģijai būtu
 jāaptver piemērotu un izmaksu ziņā lietderīgu kontroles
 instrumentu un inspekcijas līdzekļu noteikšana, apraksts un
 piešķiršana, ņemot vērā katra riska būtību un
 novērtēto pakāpi un mērķa standartu sasniegšanu.
 Lai varētu laikus veikt riska
 analīzi un vispārīgi novērtēt attiecīgo ar
 kontroli un inspicēšanu saistīto informāciju, tiek noteikti
 pārbaudes, inspekcijas un verifikācijas darbību riska novērtēšanas
 un pārvaldības kritēriji.
 Zvejas kuģus, grupās un atsevišķi,
 operatorus un/vai zvejas darbības, kas attiecas uz dažādām
 sugām un notiek dažādās konvencijas apgabala daļās,
 kontrolē un inspicē atbilstoši tiem piešķirtajai riska
 pakāpei un izmantojot inter alia šādus vispārējus
 pieņēmumus par riska pakāpes kritērijiem, kurus
 piemēro ostas dalībvalsts veiktajā kontrolē
 attiecībā uz izkrāvumiem un ostā notiekošiem
 pārkrāvumiem citā kuģī:
 (a)
 nozvejas, ko guvis kuģis, kas nav
 līgumslēdzējas puses kuģis;
 (b)
 saldētas nozvejas;
 (c)
 liela apjoma nozvejas;
 (d)
 nozvejas, kuras iepriekš jūrā ir
 pārkrautas citā kuģī;
 (e)
 nozvejas, kuras gūtas ūdeņos, kas
 nav līgumslēdzēju pušu jurisdikcijā, t. i., atrodas
 ārpus pārvaldības apgabala;
 (f)
 nozvejas, kas gūtas gan konvencijas
 apgabalā, gan ārpus tā;
 (g)
 augstvērtīgu sugu nozvejas;
 (h)
 nozvejas no zvejas resursiem, kuros zvejas
 iespējas ir īpaši limitētas;
 (i)
 iepriekš veikto inspekciju skaits un
 konstatēto pārkāpumu skaits attiecībā uz kuģi
 un/vai tā operatoru.”
 PIELIKUMS
 priekšlikumam
 EIROPAS PARLAMENTA UN PADOMES REGULA,
 ar ko groza Eiropas Parlamenta un
 Padomes Regulu (ES) Nr. 1236/2010 par kontroles un noteikumu izpildes
 shēmu, kura piemērojama apgabalā, uz ko attiecas Konvencija par
 turpmāko daudzpusējo sadarbību Ziemeļaustrumu Atlantijas
 zvejniecībā
 2. PIELIKUMS
 Regulā (ES) Nr. 1236/2010 pievieno šādu III pielikumu:
 “III PIELIKUMS
 Ostas dalībvalsts veiktās
 inspekcijas procedūras
 Valstu inspektori:
 a) pārbauda,
 vai uz kuģa esošā kuģa identifikācijas dokumentācija
 un informācija par kuģa īpašnieku ir patiesa, pilnīga un
 pareiza, tostarp atbilstīgi sazinoties ar karoga valsti vai
 starptautiskiem kuģu reģistriem gadījumā, ja tas ir
 nepieciešams;
 b) pārbauda,
 vai kuģa karogs un marķējumi (piemēram, vārds, ārējais
 reģistrācijas numurs, Starptautiskās Jūrniecības
 organizācijas (SJO) kuģa identifikācijas numurs, starptautiskais
 radio izsaukuma signāls un citi marķējumi, galvenie izmēri)
 saskan ar informāciju, kas iekļauta dokumentācijā;
 c) pārbauda,
 vai zvejas un ar zveju saistīto darbību atļaujas ir patiesas,
 pilnīgas, pareizas un atbilst informācijai, kas sniegta
 saskaņā ar 24. pantu;
 d) izskata
 visus pārējos attiecīgos dokumentus un ierakstus, kas atrodas uz
 kuģa, tostarp elektroniskā formātā esošos un kuģu satelītuzraudzības
 sistēmas (VMS) datus no karoga valsts vai attiecīgajām
 reģionālajām zvejniecības pārvaldības
 organizācijām. Attiecīgā dokumentācija var ietvert
 žurnālus, nozvejas, pārkraušanas citā kuģī un
 tirdzniecības dokumentus, apkalpes sarakstus, uzglabāšanas
 plānus un rasējumus, zivju tilpņu aprakstus un dokumentus, kas
 vajadzīgi saskaņā ar Konvenciju par starptautisko
 tirdzniecību ar apdraudētajām savvaļas dzīvnieku un
 augu sugām (CITES);
 e) pārbauda
 visus attiecīgos zvejas rīkus uz kuģa, tostarp zvejas
 rīkus, kas tiek uzglabāti ārpus redzesloka, kā arī ar
 tiem saistītās ierīces, un pārbauda to atbilstību
 atļaujas nosacījumiem. Zvejas rīkus turklāt pārbauda,
 lai pārliecinātos, ka tādi raksturlielumi kā tīklu,
 murdu, dragu linuma acs izmērs un auklas diametrs, ierīces un
 piestiprinājumi, izmēri un konfigurācija, āķu
 izmēri un skaits atbilst piemērojamiem noteikumiem un ka
 marķējumi atbilst kuģim izdotajām atļaujām;
 f) nosaka,
 vai uz kuģa paturētās zivis ir iegūtas saskaņā ar
 attiecīgajām atļaujām;
 g) uzrauga
 visas izkraušanas vai pārkraušanas citā kuģī un veic kontrolpārbaudes,
 kurās iepriekšējā paziņojumā par izkraušanu
 norādītos daudzumus pa sugām salīdzina ar izkrautajiem vai
 citā kuģī pārkrautajiem daudzumiem pa sugām;
 h) pārbauda
 zivis, tostarp ņemot to paraugus, lai noteiktu to daudzumu un nozvejas
 sastāvu. To darot, inspektori var atvērt tvertnes, ja zivis ir
 safasētas, un pārvietot nozveju vai tvertnes, lai
 pārliecinātos par zivju tilpņu integritāti. Šāda
 pārbaude var ietvert produktu veida pārbaudes un nominālā
 svara noteikšanu;
 i) kad
 izkraušana vai pārkraušana citā kuģī ir pabeigta,
 pārbauda un pieraksta uz kuģa atlikušo zivju daudzumus pa sugām;
 j) novērtē,
 vai ir nepārprotami pierādījumi, kas ļauj uzskatīt, ka
 kuģis ir veicis NNN zveju vai ar zveju saistītas darbības, lai
 atbalstītu šādu zveju;
 k) sniedz
 kuģa kapteinim ziņojumu, kurš satur inspekcijas rezultātus,
 tostarp iespējamos pasākumus, ko varētu veikt; šo ziņojumu
 paraksta inspektors un kapteinis. Kapteiņa paraksts uz ziņojuma kalpo
 tikai kā apstiprinājums par ziņojuma kopijas saņemšanu.
 Kapteinim tiek dota iespēja pievienot ziņojumam savas piezīmes
 vai iebildumus un vajadzības gadījumā sazināties ar
 attiecīgajām karoga valsts iestādēm, jo īpaši ja
 kapteinim ir nopietnas grūtības saprast ziņojuma saturu.
 Ziņojuma kopiju nodod kapteinim;
 l) ja tas ir
 vajadzīgs un iespējams, nodrošina attiecīgās
 dokumentācijas tulkošanu.”